google/wiki40b huggingface dataset:
Aslak Sira Myhre

Politisk aktivitet

Myhre vokste opp i Stavanger. Foreldrene var aktive i AKP(m-l) og arbeidet på henholdsvis på Rosenberg Verft og sykehus. Han meldte seg inn i RV to år etter at foreldrene hadde meldt seg ut av partiet. Myhre markerte seg tidlig som aktivist ved Stavanger katedralskole, hvor han var den første eleven i Norge som ble valgt til skolens øverste leder. Han var i skoleåret 1991–1992 leder for skolens styre. 
Myhres politiske standpunkt medførte at han nektet militærtjeneste på grunn av Norges deltakelse i militære operasjoner utenfor landets grenser. Han har hevdet at Norge ikke lenger har noe forsvar, men et «angrep». Myhre ble funnet skyldig i Oslo tingrett, som idømte han en straff på 90 dagers fengsel. I Borgarting lagmannsrett ble tiltalen om totalnekt frafalt og straffen ble omgjort til domsutsettelse. I 1996 deltok Myhre i Møhlenprisaksjonene, som kulminerte da tretti ungdommer ble arrestert under en okkupasjon av bygninger og anleggsmaskiner i forbindelse med utbyggingen av Nye Puddefjordsbru. 
Myhre har av utdanning mellomfag i historie og bonesertifikat som renholdsarbeider. Myhre, som var svært aktiv i studentaksjoner ved Universitetet i Bergen i 1990-årene, ble senere leder i Rød Valgallianse i perioden 1997–2003. Da han som 23-åring ble valgt som partileder, var han den første lederen for RV som verken hadde vært medlem av AKP eller Rød Ungdom. Myhre satt i kommunestyret i Stavanger for Rød Valgallianse fra 1999 til 2003. Han var styremedlem ved Universitetet i Bergen i 1996, og var førstekandidat til stortingsvalget for Rogaland RV i 1997 og Oslo RV i 2001. I 2009 og 2013 sto han på Rødts stortingsvalgliste i Oslo.

Arbeid for journalistikk og litteratur

Som journalist har Myhre jobbet særlig med fotball, han har dekket tre verdensmesterskap for avisa Klassekampen, han jobbet som ekspertkommentator i NRKs 4-4-2 sendinger i to sesonger, har kommentert fotball på radio og vært ansatt som Vikingblogger i både NRK Rogaland og Stavanger Aftenblad i flere år. Han har redigert fotballboka En god dag for fotball og ga i 2013 ut boka Hjemmakamp som en del av Falck forlags supporterserie. Han er kjent for sin fotballinteresse, særlig for Viking FK, og har vært sportsjournalist for NRK og Klassekampen.
Myhre har gitt ut flere bøker og skrevet for en rekke aviser og tidsskrift i og utenfor Norge, blant annet Klassekampen, Stavanger Aftenblad, Dagbladet, Samtiden, Prosa, The Guardian, The Washington Post og Aftonbladet. Kommentarartiklene hans etter terroren i Oslo 22. juli 2011 er oversatt til over tjue språk. I 2010 førte den politiske essaysamlingen Herskap og tjenere til opphetet debatt om bl.a. miljøbevegelsen og venstresidens forhold til olje og industri.
Fra 2003 til 2007 var han var leder for Foreningen !les, en organisasjon for å øke barn og ungdoms leselyst.

Familie

Myhre er gift med redaktør Cathrine Sandnes og har to døtre. Begge foreldrene tilhørte den politiske venstresiden, og hans far Eldar Myhre er kjent som fagforeningsleder fra Aker Kværner.
Maranello

Maranello er en by i Emilia-Romagna distriktet nord i Italia. Byen ligger 18km fra Modena, den opprinnelige basen til Ferrari da de enda bygget løpsbiler for Alfa Romeo. Byen er mest kjent for å være Formel 1 laget Scuderia Ferrari og sportsbilprodusenten Ferrari sitt hjemsted. Det regnes blant mange autofile som bilverdenens Betlehem.
Karrosseribyggerne Scaglietti var også basert i Maranello helt frem til de ble kjøpt opp Ferrari. Galleria Ferrari, det eneste offisielle Ferrari-museet i verden ligger også her, rett ved siden av fabrikken. Maranello har vært hjemsted for Ferrari siden sent på 40-tallet da den originale fabrikken i nabobyen var bombet etter annen verdenskrig. Ferrari sin private testbane, Fiorano, ligger også i Maranello.
Grand prix de l'urbanisme

Grand prix de l'urbanisme er en pris for byplanlegging i Frankrike.  Prisen blir blitt utdelt årlig siden 1989, unntatt i perioden fra 1994 til 1998, da den ikke ble utdelt.
En bok blir publisert hvert år, med detaljer om arbeidene til prisvinneren og de andre nominerte.
Lærdal prestegård

Lærdal prestegård eller Tønjum gård ligger nordvest for Tønjum kirke. Tidligere skal det ha vært prestegård på nordsiden av Lærdalselva, men den antas å ha vært på Tønjum siden 1600-tallet.
På prestegårdstunet står syv fredede bygninger: hovedbygningen (våningshuset), en borgstue, et stabbur, et kornbur, en driftsbygning, et vedskjul og et vognskjul. Sistnevnte omtales hos Riksantikvaren som «etterreformatorisk», de øvrige bygningene dateres til 1800-tallet.
Hovedbygningen ble oppført rundt 1826 og ombygget i 1902. Da ble stilpreget endret fra rokokko til sveitser, men flere opprinnelige bygningsdetaljer skal være tatt vare på. Bygningen har liggende panel og bratt saltak.
Prestegårdstunet sies hos Opplysningsvesenets fond  å utgjøre et bygningsmiljø av stor antikvarisk verdi. Prestegårdsjorden er fortsatt eid av OVF, men driften er forpaktet ut.
Simpl (München)

Alter Simpl er et bevertningssted i München. Det ble åpnet av Kathi Kobus i lokalene til et eldre kaffehus, Kronprinz Rudolf, i 1903, og fikk sitt navn efter satirebladet Simplicissimus, hvis redaksjonsmedlemmer var hyppige gjester. I likhet med den idag bedre kjente kabareten Simpl i Wien var også dette stedet opprinnelig en kabaretscene med blant andre Karl Valentin, Joachim Ringelnatz og Theo Prosel.
Lokalet ble ødelagt av et alliert bombeangrep i 1944, men gjenåpnet under navnet Neuer Simpl i 1946. Idag benytter stedet atter navnet Alter Simpl, men har ikke lenger noen betydning som underholdningslokale.
Tolstoj (krater)

Tolstoj er et stort og gammelt nedslagskrater på Merkur Det ble oppkalt etter Leo Tolstoj. Bassenget er ca. 400 km bredt med flere ringer rundt, et teppe av oppvirvlet materiale som strekker seg opptil 500 km fra kanten og et gulv som er fylt med glatte og jevne overflatematerialer.
Sukhoj Log

Historie

Landsbyen Sukhoj Log oppsto på 1700-tallet. I 1847 ble det oppdaget forekomster av steinkull i nærheten, og utvinningen av disse begynte på 1860-tallet. I 1879 kom det til en papirfabrikk, og i 1913 ble et stort sementverk opprettet, som imidlertid først kom i produksjon i 1930. I februar 1943 fikk Sukhoj Log byrettigheter.

Næringsliv

Ved siden av sementverket, som er byens viktigste virksomhet, så finnes det en fabrikk for ildfaste materialer, et buntmetall-smelteverk, en papirfabrikk og tømmerrettet virksomhet.
Fransk i Canada

Fransk i Canada er om bruken av fransk i Canada, samt varianten av det franske språket som brukes der.

Brukere

Omkring 25 % av befolkningen i Canada snakker fransk som morsmål. Det er ti provinser hvor de fransktalende utgjør en majoritet; den største av dem er Quebec hvor rundt 85 % av befolkningen snakker fransk som morsmål. I New Brunswick og Ontario er det imidlertid også en forholdsvis stor minioritet med henholdsvis 40 % og 10 %. Selv om 25 % av befolkningen er frankofone, er det likevel ikke mer enn rundt 60 % av canadierne som snakker engelsk som sitt morsmål. Det resterende snakker diverse andre språk som cree, ojibwa, italiensk, portugisisk etc. som sitt morsmål.

Historie

Fransken i Canada ble brakt til Nord-Amerika som et koloniserende språk på 1600-tallet. Ettersom det var store variasjoner i det franske språket på denne tiden, forsto ikke folk hverandre på tvers av sin dialekt. De som dro til Canada, ble møtt med et mer standard fransk fordi det ble lettere å kommunisere med hverandre på tross av store dialektiske forskjeller. Faktorene som styrte standardtalemålet mot pariserfransk, var at administrasjonen, andre høytrankede personer og en stor prosentandel av befolkningen kom fra Île-de-France. I løpet av de neste hundreårene, utviklet fransken i Canada seg på en litt annen måte enn fransken i Frankrike. I 1960 ble det etablert et Office de la Langue Française som skulle rapportere om og veilede fransken i Quebec. Blant de tidligste skriftene denne produserte, var ei brosjyre med tittelen: Canadianismes de bon aloi (ekte og gode Canadaord). Denne handlet om Canadiske regionale ord som fransk-canadiere ville si at var en del av deres standardvokabular til tross for at de ikke kunne finne dem i ordbøkene over standard fransk, som Larousse.

Quebec

Et kjennetegn på quebecois er at mange ord slutter på -t. De uttales også der de gjerne er stumme i standard fransk, som navnene: Huot, Chabot, Maillet osv. I tillegg må formen icit, som betyr her, nevnes. Denne formen er imidlertid lite populær, og foreldre i Quebec tenderer mot å lære barna sine å si det standard franske ici og ikke icit.

Acadia

I Acadia brukes den perfektive formen passé simple mer enn den andre formen passé composé. Førstnevnte er ansett for å være en litterær form i standard fransk som begynte å forsvinne for rundt 150 år siden.
Den norske velferdsstaten

Historikk

Utviklingen fram mot å etablere Norge som velferdsstat gikk over en periode på ca. 80 år. Universelle velferdsgoder ble første gang introdusert  på slutten av det nittende århundre, og har siden blitt kraftig utvidet både med tanke på hva og hvem som er omfattet av den. 
På slutten av 1800-tallet gikk det en velferdsreformbølge over Europa, med blant annet Tyskland under Bismarck som viktig modell. I Norge ble Arbeiderkommisjonen opprettet i 1885 og denne påbegynte et omfattende sosialforsikringssystem som blant annet førte til innføring av ulykkesforsikring og sykeforsikring. 
Sentralt i utviklingen av den norske velferdsstaten står også Johan Castberg. De castbergske barnelovene i 1915, lovene om sykeforsikring 1909 og 1915, ulykkesforsikring for fiskere (1908), sjøfolk (1911) og industriarbeidere (1915) er alle reformer knyttet til Castberg. Castberg stod også bak opprettelsen av Sosialdepartementet i 1913. Titimersdagen ble innført i 1915 og åttetimersdagen ble innført i 1919. Reformene som ble gjennomført i denne perioden var av typen sosialforsikringsordninger. 
I 1935 ble sosiallovkomiteen nedsatt, blant annet for å effektivisere og bygge ut godene. Dette førte til opprettelsen av lov om alderstrygd (1936), lov om hjelp til blinde og vanføre (1936) og lov om arbeidsløshetstrygd (1938). Barnetrygden ble innført i 1946, i 1956 ble syketrygden utvidet til å gjelde alle og i 1957 ble behovsprøving av alderstrygd avskaffet. I 1961 avløste loven om uføretrygd lov om hjelp til blinde og vanføre, men den nye loven forholdt seg til et langt mer omfattende uførebegrep. Det samme året ble attføringshjelp innført. Alminnelig enke- og morstrygd ble innført i 1964. Samme år ble lov om sosial omsorg innført og denne markerer et vannskille i forhold til hvordan staten så på sin omsorgsoppgave, med en endring fra synet på fattighjelp som almisse og gave mot et mer rettighetsbasert og universialistisk system.
I 1966 vedtok Stortinget loven om folketrygd, som ble innført fra 1. januar 1967 og som samlet og samordnet alle velferdsordningene under ett. Den nye loven endret også pensjonsordningen fra å være en ordning som skulle gi en minimumshjelp til å bli en ordning som skulle ligge på et nivå som inntil visse grenser hadde sammenheng med det vedkommende var vant til fra sitt yrkesaktive liv. Systemet med ytelsesregulering i forhold til G ble innført.
Moskvitch

Moskvitch (eller Moskwitch) var et russisk bilmerke.
Etter andre verdenskrig flyttet sovjetiske myndigheter hele produksjonslinjen til Opel i Brandenburg til Sovjetunionen.  En fabrikk kalt MZMA (Moskovskij Zavod Malolitrazjnykh Avtomobilej) ble startet i 1947 for å produsere Moskvitch 400 basert på Opel Kadett.  Senere modeller ble utviklet av sovjetiske ingeniører selv.  I 1969 forandret fabrikken navnet til AZLK (Avtomobilnyj Zavod imeni Leninskogo Komsomola).
Bilene fra Moskvitch var ganske solide og pålitelige på dårlige veier, og ble solgt til rimelige priser.  Planøkonomien klarte ikke å oppfylle etterspørselen, så folk måtte vente lenge for å få kjøpt en ny bil.  I 1988 forsøkte Moskvitch å starte en ny serie med modellen Aleko.  Markedet på 1990-tallet var ikke mottagelig, og i 2002 gikk AZLK konkurs.
I årene etter andre verdenskrig var det valutarestriksjoner på import av biler til Norge. For kjøp av  amerikanske og europeiske (engelske) modeller måtte en ha kjøpetillatelse, noe som ikke var lett å oppnå for folk flest. Moskvitch kunne en få kjøpt fritt, og et stort antall slike biler ble importert på 1950- og 1960-tallet. Da bilimporten ble frigitt sank salget av Moskvitch drastisk og etter et par år ble det knapt solgt en eneste bil.
JAMD Linux

JAMD Linux er en tidligere Linuxdistribusjon fra USA som var basert på Fedora. 
Distribusjonen benyttet skrivebordsmiljøen KDE. Distribusjonen støttet datamaskinarkitekturen 32-biter i686
Versjonen 0.0.2 ble lansert 24. september 2002.
NM i svømming kortbane 1988

NM i svømming kortbane 1988 ble arrangert i Bergen 20.-21. februar 1988.
Empathy

Empathy er en klient for direktemeldinger og IP-telefoni som støtter tekst, tale, video, filoverføringer og kommunikasjon mellom ulike protokoller.
Empathy ble avledet av Gossip, etter en uenighet blant distributørene om programmets back-end. Det ble startet av Michael Hallendal, Richard Hult og senere vedlikeholdt av Martyn Russell. Gossip var i begynnelsen fullstendig XMPP-basert (på samme måte som Google Talk og Facebook's chat), men andre ønsket å benytte seg av Telepathy. Dette førte til et nytt produkt med navnet Empathy.
Empathy sørger også for en samling gjenbrukbare grafiske styreelementer for å utvikle klienter for direktemeldinger for skrivebordsmiljøet GNOME. De er skrevet som en utvidelse av Telepathy, for forbindelse med forskjellige direktemeldingsnettverk med et felles grafisk brukergrensesnitt.
Empathy har vært inkludert i GNOME desktop siden versjon 2.24, i Ubuntu siden versjon 9.10 (Karmic Koala), og i Fedora siden version versjon 12 (Constantine); Empathy har erstattet Pidgin som deres standard direktemeldings-applikasjon.
2. divisjon håndball for kvinner

Kvalifisering

De seks avdelingsvinnerne etter endt serie spiller i dag kvalifisering om tre ledige plasser i 1. divisjon. Fra og med 2016/17-sesongen vil de fire avdelingsvinnerne trekkes mot hverandre i to kamper som spilles hjemme/borte. Vinnerne sammenlagt vil rykke direkte opp, mens taperne av disse kampene vil spille en ny kamp hjemme/borte der vinneren også vil rykke opp til 1. divisjon.
«Louis et Anne»

«Louis et Anne» er et sjørøverskip som ble funnet av dykkere utenfor øya Hidra 10. juli 2005. Den svenske kaperfregatten sank i dårlig vær 17. desember 1723, rett etter den store nordiske krigen. Skipet var fullastet med våpen (blant annet 700 bomber).
Edmund Rumpler

Forfulgt som jøde

Fordi Rumpler var jøde ble han fengslet etter at Adolf Hitler kom til makten i 1933. Hans karriere ble ruinert, selv om han snart slapp ut. Han døde i 1940, og nazistene ødela alle hans papirer.
Gjøvik bibliotek

Gjøvik bibliotek er folkebibliotek for Gjøvik kommune og har vært kommunalt bibliotek siden 1912.
Folkebiblioteket er en videreføring av Arbeidersamfundets bibliotek som startet sin virksomhet i 1875. Gjøvik bibliotek ble i 1947 tildelt rollen som sentralbibliotek for fylket, og fra 1973 har Oppland fylkesbibliotek vært en fylkeskommunal institusjon samlokalisert med Gjøvik bibliotek.
Biblioteket har gjennom sin historie byttet lokaler flere ganger. I 1927 flyttet det fra Arbeidersamfundet til 3.etasje i Gjøvik rådhus, i krysset Øvre Torvgate/Hunnsvegen. I 1951 ble biblioteket flyttet ned i underetasjen i rådhuset med inngang fra gatenivå, og i 1961 flyttet det inn ved siden av kinoens lokaler i tilknytning til Strand Hotel. Siden 1980 har Gjøvik bibliotek og Oppland fylkesbibliotek hatt lokaler i byens nye rådhus.
Ölands kommunalförbund

Ölands kommunalförbund er et interkommunalt samarbeidsorgan (Kommunalförbund) på den svenske øyen Öland. Sentrale samarbeidsområder er innen turisme, næringsliv (herunder Ölands Näringslivskontor), planarbeid og redningstjeneste.
Forbundet omfatter Borgholm og Mörbylånga kommuner, det vil si hele landskapet Öland med en befolkning på 24 697. Forbundet ble opprettet av alle kommunene på øyen i 1970. Ved opprettelsen besto Öland av fire kommuner, men Åkerbo og Torslunda er siden slått sammen med henholdsvis Borgholm og Mörbylånga. I 2009 ble det holdt folkeavstemning om sammenslåing av hele Öland til én kommune, Ölands kommun. Dette ville endret forutsetningene for samarbeidet, men resultatet ble nei til kommunesammenslåing med 56%.
Öland har gjennom kommunalförbundet internasjonalt samarbeid med andre øyer i Østersjøen i B7 Baltic Islands Network.
The Meters

The Meters var et funk-band fra New Orleans. De blir sett på som et av de viktigste bandene innen sjangeren funk. Bandet besto av organisten Art Neville, trommeslagerer Joseph "Zigaboo" Modeliste, bassisten George Porter Jr. og gitaristen Leo Nocentelli.
Bandet ble dannet i 1965 og karrieren var på sitt høyeste i de tidligere årene. Blant sangene var «Cissy Strut» fra debutalbumet The Meters den største hiten.
Chalcasthenes

Utseende

Middelsstore, brede, mørke biller, oversiden er ganske kraftig punktert.

Levevis

Lite ser ut til å være kjent om biologien til denne slekten.

Utbredelse

Denne slekten er endemisk for Salomonøyene
Prionops

Biologi

Hjelmvarslerene er mellomstore sangfugler som blir omkring 16–26 cm lange. Fjærdrakten er hovedsakelig sort, hvit, grå og brun, og de fleste har er fargerik hudring rundt øynene. Flere har også fjærkrone. Artene trives i skog og på savanne bevokst med trær og krattskog.

Taksonomi

Hjelmvarslerene ble inntil ganske nylig sortert i sin egen familie; hjelmvarslerfamilien (Prionopidae), men nye studier har avslørt at artene er nært beslektet med vangaene på Madagaskar og egentlig hører hjemme i vangafamilien. Artene har derfor blitt overført dit i henhold til HBW and BirdLife International Illustrated Checklist of the Birds of the World. Volume 2 - Passerines, der de nå sorterer i sin egen underfamilie.
Nedre Blindern gård

Nedre Blindern gård, Vestre Aker prestegård, ligger i Blindernveien 19 på Blindern i Oslo. Gården har vært prestegård siden 1856 og fra 2000 er den bolig for biskopen i Oslo.
Joseph Jonathan Ngwem

Landslaget

Han ble tatt ut i Kameruns tropp til FIFA Confederations Cup 2017 i Russland.
Jan Greve

Utdanning og virke

Etter examen artium i 1926,  var han utdannet cand.med. 1935, spesialist i nevrologi 1946 og i psykiatri 1948.
I 1936 og 1937 var han amanuensis hos distriktslegen i Frøya og kandidat ved Furuly helseheim på Stord.
Greve jobbet senere ved bakteriologisk avdeling på Rikshospitalet 1938–39, som kandidat ved Dikemarks sykehus i 1939, og ved St. Josefs Hospital i Porsgrunn  Telemark Fylkessykehus i Skien i 1940.  Han var assistentlege ved Østmarka psykiatriske sykehus i Trondheim 1940–42 og ved Lier Asyl 1942–43. Så var han kandidat ved nevrologisk avdeling på Rikshospitalet 1943–46, 1947 som avdelingslege ved psykologisk avdeing på Ullevål sykehus. Efter å ha vært reservelege ved fengselssykehuset til Botsfengselet i Åkebergveien (Oslo) i 1949 startet han egen praksis i 1950.

Behandling med rusmidler

Han er mest kjent for å ha brukt cannabis og LSD i behandling av pasienter. Ifølge et intervju var det i 1963 han  først hadde prøvd noen piller LSD han fikk av tidligere kolleger ved Lier Asyl der de eksperimenterte med LSD.
Jan Greve ble ekskludert fra Den norske lægeforening etter et foredrag om alkohol i Studentersamfundet i Trondhjem 1966.
I 1967 møtte han helsedirektør Karl Evang til debatt om norsk marihuanapolitikk for hovedstadens studenter, der det fremgikk at Greve hadde vært ekskludert fra Lægeforeningen for sine synspunkt på marihuana. Debatten endte dårlig for Greve, som ikke var noen flink debattant. Han hadde opprinnelig krevd én time og 20 minutters taletid, men kun fått 20 minutter. Motdebattant Evang benyttet taletiden godt, mens Greve ble kuttet av ordstyrer etter 25 minutter med snakk om individets frihet, uten å ha kommet til noen narkotikapolitiske poenger. Selv Greves tilhengere måtte medgi at han hadde tapt debatten.

Grevesaken

Han ble i 1972 tiltalt for å ha brutt narkotika- og legemiddelloven, dyrket marihuana og ha brukt stoffene på pasienter, og 29. februar  dømt til ett års fengsel, hvorav ni måneder betinget fengsel, og fradømt retten til å praktisere i to år. 
Han fikk støtte i retten fra Jens Bjørneboe som hadde tatt LSD med Greve og sa at «Greve var det ærligste menneske han kjente». Også filosofen Arne Næss hadde prøvd det og var vitne. 
I etterkant av dette begynte Greve å praktisere igjen. Han anså saken retrospektivt som en heksejakt hvor avvik på det herskende rusmiddelpolitiske synspunkt var hovedfienden.
Jan Greve var sist biografert i Norges leger i 1994.
I 2013 ble Åse Karlsens utstilling «dr. Greves terapirom»  åpnet i Moss med bilder fra hans rom.
Indre energi

Indre energi er en viktig størrelse i termodynamikk og betegner energien som finnes i en lukket mengde med stoff. Dette er i hovedsak termisk energi og kjemisk energi. Termisk energi er den kinetiske energien som materialet har på grunn av uordnede bevegelser til atomer og molekyler. Kjemisk energi er ordnet bindingsenergi til de samme partiklene og skyldes i stor grad deres potensielle energi. Konvensjonelt regnes ikke masseenergi som indre energi, siden denne stort sett er uendret i termodynamiske og kjemiske reaksjoner. Den indre energien kan beregnes med metoder fra kinetisk teori eller statistisk fysikk. Den er vanligvis betegnet ved symbolene U eller E  og måles i SI-enheten Joule.
Giacomo Bresadola

Liv og virke

Bresadola gikk fra 1859 på Scuola tecnica i Rovereto, en skole dom forberedte til ingeniørutdannelse. I 1853 trådte han inn i det biskoppelige presteseminar i Trento og virket etter sin prestevielse som sogneprest flere steder i det nordlige Italia. Fra 1887 til 1910 var han administrator for domkapittelet i Trento.
Ved siden av sitt sognekall var Bresadola mykolog og ble internasjonalt kjent for sine plansjeverk Fungi Tridentini novi … og Iconographia mycologica. Disse verker, som han utstyrte med sine egne fargetegninger, hadde stor innflytelse på den systematiserende kunnskap om soppartene.
I 1927 ble han sr. h. c. ved universitetet i Padova.